
UDHËZIM

Nr. 27, datë 12.12.2023

PËR ORGANIZIMIN DHE ZHVILLIMIN E PROVIMEVE TË MATURËS SHTETËRORE DHE TË MATURËS SHTETËRORE PROFESIONALE 2024

Në mbështetje të nenit 102 të Kushtetutës së Republikës së Shqipërisë; të neneve 26 dhe 51, të ligjit nr. 69, datë 21.6.2012, “Për sistemin arsimor parauniversitar në Republikën e Shqipërisë”, të ndryshuar dhe të nenit 7, dhe nenit 8, të ligjit nr. 15/2017, datë 16.2.2017, “Për arsimin dhe formimin profesional në Republikën e Shqipërisë”,

UDHËZOJMË:

I. Matura Shtetërore

1. Lëndët e provimeve të Maturës Shtetërore 2024, për arsimin e mesëm të lartë janë: 
a) Provime të detyruara:

i. Gjuhë e huaj;

ii. Gjuhë shqipe dhe letërsi;

iii. Matematikë;
b) Një provim me zgjedhje.

2. Provime të detyruara:

a) Provimet e detyruara të mbështeten vetëm në kurrikulën bërthamë. Programet orientuese të provimeve të detyruara (Gjuhë shqipe dhe Letërsi, Matematikë, Gjuhë e huaj) për të gjithë maturantët/kandidatët janë në përshtatje me programet ekzistuese të arsimit të mesëm të lartë;
b) Testi i gjuhës së huaj (D3) hartohet në përputhje me gjuhën e cila në planin mësimor të arsimit të mesëm të lartë trajtohet si gjuhë e huaj e parë. Testi i provimit të jetë në nivelin gjuhësor që përcaktohet në kurrikul, në përfundim të arsimit të mesëm të lartë;
c) Lista e gjuhëve të huaja, që jepen si provim i detyruar (D3) është: anglisht, frëngjisht, italisht, gjermanisht, spanjisht dhe turqisht. Gjuha e huaj si provim i detyruar përzgjidhet gjatë plotësimit të formularit A1/A1Z.

3. Provimi me zgjedhje:

a) Lista e lëndëve të provimit me zgjedhje është si më poshtë:

i. Kimi;

ii. Fizikë;

iii. Biologji;

iv. Histori;

v. Gjeografi;

vi. Qytetari dhe Psikologji;

vii. Filozofi dhe Sociologji;

viii. Ekonomi;

ix. Histori arti;

x. Histori muzike;

xi. Histori baleti;
b) Programet orientuese të lëndëve me zgjedhje janë të njëjta për të gjithë maturantët/kandidatët që plotësojnë formularin A1/A1Z;
c) Programi orientues i lëndëve me zgjedhje përmban programin e lëndës bërthamë dhe atë me zgjedhje;
d) Maturanti/kandidati zgjedh një lëndë nga lista e lëndëve me zgjedhje, pavarësisht nëse i ka zhvilluar ose jo, apo i janë ofruar ose jo ato nga shkolla në programin mësimor.

4. Kandidatit, që ka dhënë dy ose më shumë provime me zgjedhje dhe është vlerësuar me notë të përshkallëzuar jo më të vogël se 4.50 (nota 5), i njihen ato provime dhe nuk mund t’i japë më.

5. Kandidatët, të cilët rezultojnë mbetës në të paktën njërin prej provimeve të Maturës Shtetërore, duhet ta rijapin atë, që të pajisen me diplomë.

6. Kandidatët, që në Maturat Shtetërore 2012–2023 nuk kanë rezultuar kalues në asnjë prej provimeve që kanë zgjedhur për të dhënë, japin vetëm një lëndë nga lista e lëndëve të provimit me zgjedhje, të përcaktuar në shkronjën “a”, të pikës 3 të këtij udhëzimi.

7. Gjuha e huaj, si provim i detyruar, përzgjidhet gjatë plotësimit të formularit A1/A1Z. Kandidatët e viteve të kaluara (të maturave shtetërore 2014, 2015, 2016, 2017, 2018, 2019, 2020, 2021, 2022, 2023) që kanë rezultuar jokalues në provimin D3, duhet ta rijapin këtë provim. Kandidatët e tjerë (të maturave shtetërore para vitit 2014) që aplikojnë me A1Z, nuk e rijapin provimin e detyruar D3.
8. Datat për provimet e Maturës Shtetërore 2024 janë:

a) Gjuhë e huaj

3 qershor 2024;
b) Gjuhë shqipe dhe letërsi
10 qershor 2024;
c) Matematikë

18 qershor 2024;
d) Provimi me zgjedhje
24 qershor 2024.

9. Provimet e Maturës Shtetërore 2024 fillojnë në orën 10:00 dhe zgjasin 2 orë e 30 minuta.

10. Testet e provimeve të Maturës Shtetërore 2024 hartohen, administrohen dhe vlerësohen nga Qendra e Shërbimeve Arsimore (QSHA). 

11. Testi për secilin nga provimet e Maturës Shtetërore 2024 përmban pyetje të 3 niveleve të arritjes dhe vlerësohet me 60 pikë maksimale.

12. Testi i veçantë i hartuar për nxënësit me aftësi të kufizuara, për secilin nga provimet e Maturës Shtetërore 2024, përmban vetëm pyetje të nivelit të parë dhe të dytë të arritjes dhe vlerësohet me pikët maksimale që i korrespondojnë nivelit të dytë.

13. Testi i veçantë përzgjidhet nga nxënësit me aftësi të kufizuara sipas procedurave të përcaktuara në rregulloren për zhvillimin e Maturës Shtetërore në Republikën e Shqipërisë.

14. Maturantët/kandidatët që rezultojnë mbetës në provimet e Maturës Shtetërore 2024, i rijapin provimet në sesionin e dytë.

15. Zyrat Vendore Arsimore Parauniversitare (ZVAP) pasi marrin nga institucionet e arsimit të mesëm të lartë listat e maturantëve mbetës të vitit shkollor 2023–2024 i pasqyrojnë ato në portalin e-Matura, sipas urdhrit dhe kalendarit të përcaktuar nga QSHA. Këto lista dërgohen në QSHA, në format të printuar dhe elektronik.

16. Institucionet e arsimit të mesëm të lartë të organizojnë konsultimet në ndihmë të nxënësve maturantë për provimet e Maturës Shtetërore, sipas një kalendari të miratuar nga ZVAP-ja. Këto konsultime do të jenë objekt monitorimi nga Drejtoria Rajonale e Arsimit Parauniversitar.

17. Testi i provimit “Gjuhë dhe letërsi italiane” (Lingua e literatura italiana) për seksionet dygjuhëshe shqiptaro-italiane përgatitet nga ministria përgjegjëse për arsimin në Republikën e Italisë dhe dorëzohet në QSHA në afatin kohor të përcaktuar për këtë provim. Ky provim zhvillohet në datën 3 qershor 2024 dhe zëvendëson provimin e gjuhës së huaj (D3) për seksionet dygjuhëshe shqiptaro-italiane. Në notën e provimit përfshihet, siç është parashikuar në marrëveshje ndërmjet palëve, edhe vlerësimi i zhvilluar në shkollë në datën 27 maj 2024 para një komisioni të ngritur nga palët.

18. Testi i provimit “Gjuhë frënge” (DELF B2 scolaire) për seksionet dygjuhëshe shqiptaro-franceze përgatitet nga Ambasada Franceze në Tiranë dhe provimi zhvillohet në datën 28 maj 2024, në shkollat përkatëse.

19. Tërheqja e testeve të provimeve të Maturës Shtetërore 2024 bëhet sipas grafikut të hartuar nga QSHA-ja dhe të miratuar nga Komiteti i Maturës Shtetërore 2024.

20. Provimet kombëtare të Maturës Shtetërore 2024 zhvillohen në qendrat e provimeve të përcaktuara nga Komisioni i Maturës Shtetërore në ZVAP, mbështetur në Rregulloren e Maturës Shtetërore.

II. Matura Shtetërore Profesionale

1. Provimet e Maturës Shtetërore Profesionale 2024 për shkollat e mesme profesionale, janë:

a) Provime të detyruara: 

i. Gjuhë e huaj; 

ii. Gjuhë shqipe dhe letërsi; 

iii. Matematikë;

iv. Teori Profesionale e Integruar (sipas kualifikimit profesional që maturanti/kandidati ka ndjekur në shkollë). 

2. Datat për provimet e Maturës Shtetërore Profesionale 2024, janë:

a) Gjuhë e huaj 

         3 qershor 2024;
b) Gjuhë shqipe dhe letërsi
        10 qershor 2024;
c) Matematikë 

        18 qershor 2024;
d) Teori Profesionale e Integruar 24 qershor 2024. 
3. Testi i gjuhës së huaj (D3) hartohet në përputhje me gjuhën e cila në planin mësimor të arsimit të mesëm profesional trajtohet si gjuhë e huaj e parë. Testi i provimit të jetë në nivelin gjuhësor që përcaktohet në kurrikul në përfundim të arsimit të mesëm profesional.

4. Gjuha e huaj, si provim i detyruar, përzgjidhet gjatë plotësimit të formularit A1/A1Z. Kandidatët e viteve të kaluara (të maturave shtetërore 2014, 2015, 2016, 2017, 2018, 2019, 2020, 2021, 2022, 2023) që kanë rezultuar jokalues në provimin D3, duhet ta rijapin këtë provim. Kandidatët e tjerë (të maturave shtetërore para vitit 2014), që aplikojnë me A1Z, nuk e rijapin provimin e detyruar D3.
5. Lista e provimeve të detyruara të Teorisë Profesionale të Integruar sipas kualifikimit profesional që maturantët/kandidatët kanë ndjekur në shkollat profesionale, është:
	Nr.
	Lista e kualifikimeve profesionale

	1
	Hoteleri-turizëm

	2
	Shërbime mjetesh transporti

	3
	Mekanikë

	4
	Elektroteknikë

	5
	Elektronikë

	6
	Përpunim druri

	7
	Ndërtim

	8
	Tekstil-konfeksione

	9
	Tekstil-konfeksione (NABER ADA)

	10
	Teknologji ushqimore

	11
	Bujqësi

	12
	Shërbime sociale dhe shëndetësore

	13
	Instalues i sistemeve termohidraulike

	14
	Teknologji kimike

	15
	Peshkim

	16
	Detari

	17
	Gjeologji-miniera

	18
	Llogari

	19
	Shërbime bankare

	20
	Sipërmarrje e agjencisë turistike

	21
	Sigurime

	22
	Tregti

	23
	Administrim biznesi

	24
	Rrjete të dhënash

	25
	Mbështetje e përdoruesve të TIK-ut

	26
	Zhvillim Website

	27
	Rrjete të dhënash (pilot-GIZ)

	28
	Inxhinieri informatike softwar-esh (Hermann Gmeiner)

	29
	Silvikulturë

	30
	Agrobiznes

	31
	Veterinari

	32
	Gjeodezi

	33
	Biznes (Harry Fultz)

	34
	Elektronikë (Harry Fultz)

	35
	Automekanik (Harry Fultz)

	36
	Kërkim, shpim dhe shfrytëzim nafte, gazi dhe uji

	37
	Shërbime, kujdesi për të moshuar (pilot GIZ)

	38
	Shërbime të udhëtimit dhe turizmit

	39
	Riparime të pajisjeve elektronike

	40
	Telekomunikacion

	41
	Teknologji bujqësore

	42
	Programim

	43
	Multimedia

	44
	Administrim zyre

	45
	Shërbime mekatronike në automjete

	46
	Termohidraulikë


6. Provimet e detyruara “Gjuhë shqipe dhe letërsi”, “Matematikë”, “Gjuhë e huaj e parë”, dhe programet orientuese të tyre, mbështeten në programet ekzistuese të kulturës së përgjithshme të arsimit profesional.

7. Provimet e detyruara të Teorisë Profesionale të Integruar, sipas tabelës në pikën 5, mbështeten në programet orientuese të Maturës Shtetërore Profesionale, të publikuara në faqet e Agjencisë Kombëtare të Arsimit, Formimit Profesional dhe Kualifikimeve dhe të Qendrës së Shërbimeve Arsimore.
8. Kandidati i cili rezulton mbetës në të paktën njërën prej provimeve të detyruara të Maturës Shtetërore Profesionale, rijep atë që të pajiset me diplomë.
9. Kandidati që në Maturën Shtetërore të viteve 2012–2019:

a) ka zgjedhur Teorinë Profesionale të Integruar dhe është kalues, të pajiset me diplomën e Maturës Shtetërore Profesionale, pavarësisht se mund të rezultojë jokalues në një apo dy provimet e tjera me zgjedhje;
b) ka zgjedhur Teorinë Profesionale të Integruar dhe rezulton mbetës, duhet të rijapë provimin e detyruar të Teorisë Profesionale të Integruar, pavarësisht rezultateve të provimeve të tjera me zgjedhje;
c) ka zgjedhur dy apo tri lëndë me zgjedhje, te të cilat nuk përfshihet Teoria Profesionale e Integruar, duhet të japë provimin e detyruar të Teorisë Profesionale të Integruar, pavarësisht rezultateve të provimeve të tjera me zgjedhje.

10. Kandidatët që kanë marrë dëftesë pjekurie para vitit 2011 dhe dëshirojnë të aplikojnë për studime në institucionet e arsimit të lartë, ju njihen provimet e detyruara ose provimet e njëvleftshme me to, të njësuara nga njësitë arsimore vendore. Këta kandidatë, në rastet kur nuk kanë dhënë provimin e Teorisë Profesionale të Integruar, ose e kanë dhënë dhe nuk kanë rezultuar kalues, kanë të drejtë të japin këtë provim, kur e kanë të nevojshme për plotësimin e kritereve të pranimit të përcaktuara nga institucionet e arsimit të lartë.

III. Dispozitat e fundit 

1. Administrimi i provimeve të Maturës Shtetërore dhe Maturës Shtetërore Profesionale 2024 bazohet në Rregulloren e Maturës Shtetërore.
2. Ngarkohen për zbatimin e këtij udhëzimi Ministria e Arsimit dhe Sportit (MAS), Ministria e Financave dhe Ekonomisë (MFE), Drejtoria e Përgjithshme e Zhvillimit për Arsimin dhe Sportin, Qendra e Shërbimeve Arsimore, Agjencia e Sigurimit të Cilësisë në Arsimin Parauniversitar, Drejtoria e Përgjithshme e Arsimit Parauniversitar, Drejtoritë Rajonale të Arsimit Parauniversitar, Zyrat Vendore Arsimore Parauniversitare, Agjencia Kombëtare për Punësim dhe Aftësi, Agjencia Kombëtare e Arsimit, Formimit Profesional dhe Kualifikimeve, dhe institucionet arsimore parauniversitare. 
Ky udhëzim hyn në fuqi pas botimit në Fletoren Zyrtare.

MINISTËR I ARSIMIT DHE SPORTIT

Ogerta Manastirliu

MINISTËR I FINANCAVE DHE EKONOMISË

Ervin Mete

